HU Az Európai Unió Hivatalos Lapja L 295/178

A BIZOTTSÁG 1130/2011/EU RENDELETE

(2011. november 11.)

az élelmiszer-adalékanyagokról szóló 1333/2008/EK európai parlamenti és tanácsi rendelet III. mellékletének az élelmiszer-adalékokban, élelmiszerenzimekben, élelmiszer-aromákban és tápanyagokban való használatra jóváhagyott élelmiszer-adalékok uniós jegyzékének létrehozásával történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikkére, valamint 30. cikkének (2), (3) és (5) bekezdésére,

mivel:

(1) Az 1333/2008/EK rendelet III. melléklete rendelkezik a jóváhagyott élelmiszer-adalékok uniós jegyzékének létrehozásáról és az olyan élelmiszer-adalékokban (1. és 2. rész), élelmiszerenzimekben (3. rész), élelmiszer-aromákban (4. rész) és tápanyagokban vagy ezek kategóriáiban (5. rész) való használatuk feltételeinek megállapításáról, amelyekhez az élelmiszer-adalékok a rendelet 4. cikkének (4) bekezdése szerint hozzáadhatók. Az élelmiszer-adalékokat technológiai funkció betöltése céljából használják az élelmiszer-adalékokban, enzimekben, aromákban vagy tápanyagokban.

(2) Az 1333/2008/EK rendelet III. mellékletében szereplő élelmiszer-adalékok elsődleges technológiai funkciójuk alapján bekerülhetnek az I. mellékletben meghatározott funkcionális osztályok egyikébe. A rendelet 9. cikke szerint azonban az élelmiszer-adalék egy adott funkcionális osztályba való besorolása nem zárja ki, hogy több funkcióra is használják.

(3) A színezékeken és édesítőszereken kívüli egyéb élelmiszer-adalékanyagokról szóló, 1995. február 20-i 95/2/EK európai parlamenti és a tanácsi irányelvben (2) szereplő, élelmiszer-adalékokban való használatra hordozói funkcióval rendelkező engedélyezett élelmiszer-adalékokat és használati feltételeiket fel kell venni az 1333/2008/EK rendelet III. mellékletének 1. részébe, amint megtörténik annak vizsgálata, hogy megfelelnek-e a felvételre és az uniós jegyzéken szereplő élelmiszer-adalékok használati feltételeire vonatkozó általános feltételeknek és különösen a rendelet 6. cikke (1) bekezdése a) pontjának.

(4) A 95/2/EK irányelvben engedélyezett hordozóként vagy hordozóoldatként felsorolt, és élelmiszer-adalékként hordozóitól különböző funkcióval rendelkező élelmiszer-adalékokat változatlan használati feltételekkel fel kell venni az 1333/2008/EK rendelet III. mellékletének 2. részébe. Hordozóitól különböző funkcióval rendelkező más élelmiszer-adalékokat szintén fel kell venni erre a jegyzékre.

(5) Az élelmiszerenzimekről szóló, 2008. december 16-i 1332/2008/EK európai parlamenti és a tanácsi rendeletben (3) említett, élelmiszer-enzimekben való használatra engedélyezett élelmiszer-adalékokat és hordozókat, valamint használati feltételeiket fel kell venni az 1333/2008/EK rendelet III. mellékletének 3. részébe.

(6) A 95/2/EK irányelvben az élelmiszer-aromákban való használatra engedélyezett élelmiszer-adalékokat és használati feltételeiket fel kell venni az 1333/2008/EK rendelet III. mellékletének 4. részébe, amint megtörténik annak vizsgálata, hogy megfelelnek-e a rendelet 6. cikkének.

(7) A vitaminok, ásványi anyagok és bizonyos egyéb anyagok élelmiszerekhez történő hozzáadásáról szóló, 2006. december 20-i 1925/2006/EK európai parlamenti és tanácsi rendeletben (4), valamint az étrend-kiegészítőkre vonatkozó tagállami jogszabályok közelítéséről szóló, 2002. június 10-i 2002/46/EK európai parlamenti és tanácsi irányelvben (5), a különleges táplálkozási célú élelmiszerekről szóló, 2009. május 6-i 2009/39/EK európai parlamenti és tanácsi irányelvben (6) és a különleges táplálkozási célokra szánt élelmiszerekhez adható tápértéknövelő anyagokról szóló, 2009. október 13-i 953/2009/EK bizottsági rendeletben (7) meghatározott, tápanyagokban való használatra engedélyezett élelmiszer-adalékokat és hordozókat, valamint ezek használati feltételeit fel kell venni az 1333/2008/EK rendelet III. melléklete 5. részének A. szakaszába. Hordozóitól különböző funkcióval rendelkező további élelmiszer-adalékokat is fel kell venni erre a jegyzékre, olyan technológiai igények miatt, melyek az 1333/2008/EK rendelet elfogadásakor még nem voltak előreláthatóak.

(8) A 95/2/EK irányelvben csecsemők és kisgyermekek számára készült élelmiszerekben engedélyezett élelmiszer-adalékként felsorolt és tápanyagokban használt „élelmiszer-adalék” funkcióval rendelkező élelmiszer-adalékokat változatlan használati feltételekkel fel kell venni az 1333/2008/EK rendelet III. melléklete 5. részének B. szakaszába. A jegyzéket az Élelmiszerügyi Tudományos Bizottság által az anyatej-helyettesítő tápszerekben, az anyatej-kiegészítő tápszerekben és az elválasztási ételekben való használatra szánt tápanyagkészítményekben használt adalékokról készített, 1997. június 13-i szakvéleményének (8) figyelembevételével ki kell egészíteni.

(9) Az átláthatóság és egységesség érdekében konkrét szabályokat kell meghatározni az élelmiszer-adalékok/enzimek/tápanyagok készítményeiben használt élelmiszer-adalékok használati feltételeiről.

(10) Az olyan anyagokat, mint a szulfitok, benzoátok, poliszorbátok, szorbitan-észterek és szacharóz-észterek, fel kell sorolni az 1333/2008/EK rendelet III. mellékletében; az anyagokat a Bizottság „Az élelmiszer-adalékok étrendi bevitele az Európai Unióban” című 2001. évi jelentése (9) szerint 3. szintű vizsgálatoknak kell alávetni; ezeknél aggály merült fel a megengedhető napi bevitelt (ADI) illetően. A jóváhagyott élelmiszer-adalékanyagok újraértékelésére kidolgozott program létrehozásáról szóló, 2010. március 25-i 257/2010/EK bizottsági rendelettel (10) létrehozott újraértékelési program keretében az Európai Élelmiszerbiztonsági Hatóságnál készülő szakvélemény folyományaként szükség lehet az anyagok használati feltételeinek felülvizsgálatára.

(11) Az 1333/2008/EK rendelet III. mellékletében felsorolt élelmiszer-adalékok eredetre, tisztasági kritériumokra és minden más szükséges információra vonatkozó specifikációit az élelmiszerekben használható színezékek különleges tisztasági követelményeinek megállapításáról szóló, 2008. december 22-i 2008/128/EK bizottsági irányelv (11), az élelmiszerekben használható édesítőszerek különleges tisztasági követelményeinek megállapításáról szóló, 2008. június 17-i 2008/60/EK bizottsági irányelv (12) és a színezékeken és édesítőszereken kívüli egyéb élelmiszer-adalékanyagok különleges tisztasági követelményeinek megállapításáról szóló, 2008. augusztus 27-i 2008/84/EK bizottsági irányelv (13) határozza meg.

(12) Tekintve, hogy a készítmények egy részét már évtizedek óta használják, e rendelet hatálybalépésétől számított huszonnégy hónapos átmeneti időszakot kell biztosítani, hogy az élelmiszer-ipari szereplők felkészülhessenek az e rendelettel módosított 1333/2008/EK rendelet III. melléklete 2. és 3. részében, és 5. részének A. szakaszában foglalt előírások betartására. E rendelet hatálybalépésétől számított tizennyolc hónapos átmeneti időszakot kell biztosítani, hogy az élelmiszer-ipari szereplők felkészülhessenek az e rendelettel módosított III. melléklet 1. és 4. részében foglalt előírások betartására.

(13) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,

ELFOGADTA EZT A RENDELETET:

1. cikk

Az 1333/2008/EK rendelet módosítása

Az 1333/2008/EK rendelet III. melléklete helyébe e rendelet mellékletének szövege lép.

2. cikk

Átmeneti intézkedések

Az e rendelettel módosított 1333/2008/EK rendelet III. melléklete 2. és 3. részében, illetve 5. része A. szakaszában foglaltaknak nem megfelelő készítmények e rendelet hatálybalépésétől számított huszonnégy hónapig a tagállami rendelkezéseknek megfelelően továbbra is forgalomba hozhatók. Az ilyen készítményeket tartalmazó, az említett időszakban jogszerűen forgalomba hozott élelmiszerek a készletek kimerüléséig forgalmazhatók.

Az e rendelettel módosított 1333/2008/EK rendelet III. melléklete 1. és 4. részében foglaltaknak nem megfelelő készítmények 2013. május 31-ig a 95/2/EK irányelv I–VI. mellékletének rendelkezéseinek megfelelően továbbra is forgalomba hozhatók. Az ilyen készítményeket tartalmazó, az említett időszakban jogszerűen forgalomba hozott élelmiszerek a készletek kimerüléséig forgalmazhatók.

3. cikk

Hatálybalépés

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2011. december 2-től kell alkalmazni.

E rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2011. november 11-én. a Bizottság részéről az elnök José Manuel BARROSO

(1) HL L 354., 2008.12.31., 16. o.

(2) HL L 61., 1995.3.18., 1. o.

(3) HL L 354., 2008.12.31., 7. o.

(4) HL L 404., 2006.12.30., 26. o.

(5) HL L 183., 2002.7.12., 51. o.

(6) HL L 124., 2009.5.20., 21. o.

(7) HL L 269., 2009.10.14., 9. o.

(8) Az Élelmiszerügyi Tudományos Bizottság szakvéleménye az anyatej-helyettesítő tápszerekben, az anyatej-kiegészítő tápszerekben és az elválasztási ételekben való használatra szánt tápanyag-készítményekben használt adalékokról (Opinion of the Scientific Committee on Food on Nutrients on Nutrient preparations for use in infant formulae, follow-on formulae and weaning food), az Élelmiszerügyi Tudományos Bizottság jelentései (40. sorozat, 1998).

(9) A Bizottság jelentése: Élelmiszer-adalékok étrendi bevitele az Európai Unióban (Report from the Commission on Dietary Food Additive Intake in the European Union), COM(2001) 542 végleges.

(10) HL L 80., 2010.3.26., 19. o.

(11) HL L 6., 2009.1.10., 20. o.

(12) HL L 158., 2008.6.18., 17. o.

(13) HL L 253., 2008.9.20., 1. o.